Post salutacionem etc. Erbare vnnde duchtige Knuth, biszunder gunstige gude frunt, juwen breff van wegen her Hinrick Hunninckhusen, vnses rades medecompan, hebbe wii mit anderen synen bygebundenen breuen wol entfangen vnnde in ouerlesende wol vornamen, welkere wii her Hinrick vorbenomen lesen leten vnde to vorstande geuen; hefft vnns de sulue her Hinrick dar vp gutlick to antwerde geuen, juwer duchticheit wedderumme to benalende, he vp dat tokamende vor jare tor dachuart tusschen vnsen gnedigen heren meister to Lifflant vnnde gestrengen heren Sten Sture beramet wil irschinen aldar juw in fruntschop donde wes he ym rechten plichtich is vnde frame lude irkennen konen. Twiuelen nicht wenner gy allenthaluen tohope komende werden, juw wol mit Gades hulpe gutliken werden verdragen, dem wj juw gesunt vnnde wolmogende salichliken beuelen etc.